Partiernes valgplakater vildleder.

Derfor har en 28-årig anarkist valgt at klippe SF's og andre partiers valgplakater ned, som lige var sat op i lygtepælene på Dronning Louises Bro centralt i København for at gøre opmærksom på den kommende folkeafstemning om retsforbeholdet den 3. december.

- Forestil dig, at Coca Cola begynder at hænge reklamer op i gadebilledet, der siger ’hvis du drikker Pepsi, er du pædofil’. Det er jo præcis den samme vildledning og retorik, vi er ude i, når de danske partier hænger deres budskaber op i lygtepælene, siger anarkisten Torben Andersen til DR Nyheder.

Alle partierne vildleder, når de udelukkende fokuserer på pædofile, narko og terror i forbindelse med den kommende afstemning den 3. december, mener han.

SF's formand kommenterede i morges på aktionen. Hun kaldte det udemokratisk og gav Enhedslisten skylden - noget, hun kort efter trak i land med og beklagede.

SF har samtidig anmeldt hærværket til politiet.

Torben Andersen afviser at have gjort noget udemokratisk og kriminelt. Han kommer med denne kommentar til anmeldelsen:

- Det kommer meget bag på mig, hvis politiet har tid og ressourcer til det, når de har så travlt med at fange rigtige kriminelle uden lys på deres cykler, siger han.

Samtidig siger han, at han vil fortsætte med at klippe plakater ned, hvis partierne bliver ved med at hænge dem op.